Elle Márjá Eira

Elle Márjá Eira, også kjent som Elle Márjá P. Eira, (født i 1983) er en norsk, samisk musiker, joiker, komponist, filmskaper, produsent og TV-programleder.

Musiker og komponist 
Eiras musikk har elementer av joik, electronica og urfolksmusikk.

I 2015 mottok hun stipendet «Arctic Talent», som er Nord-Norges største stipend. I 2015 var stipendbeløpet på 400 000 kroner. Stipendet ble delt ut av Varangerfestivalen og det daværende plateselskapet EMI Norge i fellesskap.

I 2018 var Elle Márjá Eira en av seks musikere som mottok GramArts artiststipend for 2018. Stipendet var på 250 000 kroner. 

Hun bidro til filmmusikken og laget joiker til Den 12. mann (2017), Harald Zwarts film om motstandshelten Jan Baalsrud. I 2019 komponerte Eira musikk til teaterstykket Kvinnerommet. 

Eira spiller i bandet Snoweye sammen med Lucy Parnell og John Paul Jones som er kjent fra superbandet Led Zeppelin og Them Crooked Vultures.

Filmskaper 
Som medarbeider i NRKs samiske redaksjon for barneprogrammer var hun medforfatter av manuset til Sámi Nigát, en adventserie om fem nisser fra Sápmi. Hun spilte også en av nissene i serien, som ble produsert i 2011 og sendt på NRK Super i desember 2012.

I 2014 hadde hun premiere på TV-dokumentarserien Melkeveien, som hun hadde skrevet manus til, regissert og produsert.

Kortfilmen Iđitsilba fra 2015 handler om en jente som stolt bærer et hodeplagg av samme type som alle kvinnene i reindriftssamfunnet rundt henne bruker. Hodeplagget er en lue formet som et horn, og mennene i menigheten mener hodepryden minner om djevelens horn. Derfor vil mennene bannlyse alle disse hodeplaggene.

Filmografi 

 2019:  Sámiin leat rievttit (engelsk tittel:The Sámi have rights; kortfilm - medregissør Mai-Lis Eira) - manusforfatter, regissør og produsent 
 2018: Don`t fuck with me (kunstfilm - medregissør Mai-Lis Eira) - manusforfatter, regissør og produsent 

 2015: Iđitsilba (engelsk tittel: Burning Sun; kortfilm) – manusforfatter, regissør og produsent
2015: Sámi Boja (kortfilm skrevet og regissert av Elle Sofie Henriksen) – produsent
2014: Melkeveien (TV-dokumentar; serie i 6 episoder) – manusforfatter, regissør, produsent
 2011: Sámi Nigát (Barne- tv serie i 4 episoder) – manusforfatter, skuespiller m.m.

Programleder 
Eira har vært programleder for Mánaid-TV, NRK Supers barnesendinger på samisk.

Referanser

Eksterne lenker 
  Elle Márjá Eiras hjemmeside. Besøkt 28. april 2019.
 

Samiske regissører
Norske filmregissører
Samiske musikere
Norske musikere
Samiske komponister
Norske komponister